Veterane, vuurwaens op Knysna-motorskou | Netwerk24
Veterane, vuurwaens op Knysna-motorskou
Deur Jackie Kruger 25 April 2018 17:12
'n 1957-Continental Coupe-motor wat op die Knysna-motorskou vertoon sal word. Foto: Verskaf
Motors wat van die vorige eeu dateer, soos 'n 1936-Cord 810 Westchester en 'n 1928-Bentley-drieliter, is onder meer die naweek op die jaarlikse Knysna-motorskou te sien.
Die skou word Sondag op die sportterrein van die Hoërskool Knysna in Waterfrontrylaan gehou.
Volgens die organiseerders is dit die sewende jaar dat die skou plaasvind en 400 rygoed sal uitgestal word. Die skou word gehou in samewerking met Sanlam Private Wealth.
Luidens 'n verklaring gaan motors wat wissel van 'n 1908-Ford Model S tot moderne Ferrari-, Porsche- en Lamborghini-motors op die skou wees.
'n 1908-Ford Model S.Foto: Verskaf
Daar is ook klassieke motorfietse en 'n 1938-BMW 328-sportmotor wat net voor die Tweede Wêreldoorlog gebou is.
Uitstallings sluit in die Kobus Mostert-versameling van baie skaarse Amerikaanse klassieke motors van die 1950's tot die 1980's. Dit sluit 'n 1958-Oldsmobile 98 Coupe (die enigste een in Afrika) en 'n 1957-Buick Century Coupe in.
Nog hoogtepunte, volgens die organiseerders, is die herdenking van mylpale soos die Morgan-sportmotormaatskappy wat vanjaar die 50ste herdenking vier van die Morgan Plus 8 met sy V8-enjin. As deel van die maatskappy se nalatenskap sal 'n 100 jaar oue Morgan-driewielmotor ook vertoon word.
Die skou vind Sondag van 09:00 tot 16:00 plaas. Kaartjies kos R50 vir volwassenes en R10 vir jonges van 12 tot 18. Toegang is gratis vir kinders jonger as 12.